
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-00802/2014-04
09.05.2014. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08), Комисија за акредитацију и проверу квалитета, на седници одржаној 09.05.2014. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19][bookmark: OLE_LINK27][bookmark: OLE_LINK28][bookmark: OLE_LINK23][bookmark: OLE_LINK24]Утврђује се да УНИВЕРЗИТЕТ „УНИОН-НИКОЛА ТЕСЛА“-ФАКУЛТЕТ ЗА ДИПЛОМАТИЈУ И БЕЗБЕДНОСТ са седиштем  Травничка 2, БЕОГРАД, ПИБ: 104408263, Матични број: 17645609,  испуњава прописане стандарде за акредитацију студијског програма МАС - ДИПЛОМАТИЈА И БЕЗБЕДНОСТ у оквиру поља друштвено-хуманистичких наука и то за 50 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа ВИСОКА ШКОЛА “АКАДЕМИЈА ЗА ДИПЛОМАТИЈУ И БЕЗБЕДНОСТ“, са седиштем  Травничка 2, БЕОГРАД, је дана 10.02.2014. године поднела захтев за трансформацију у факултет УНИВЕРЗИТЕТ „УНИОН-НИКОЛА ТЕСЛА“-ФАКУЛТЕТ ЗА ДИПЛОМАТИЈУ И БЕЗБЕДНОСТ и за акредитацију студијског програма мастер академске студије - ДИПЛОМАТИЈА И БЕЗБЕДНОСТ у оквиру поља друштвено-хуманистичких наука под бројем 612-00-00802/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ „УНИОН-НИКОЛА ТЕСЛА“-ФАКУЛТЕТ ЗА ДИПЛОМАТИЈУ И БЕЗБЕДНОСТ и предлог одлуке, достављени су Комисији за акредитацију и проверу квалитета. Комисија за акредитацију и проверу квалитета установила је да постоје пропусти у документацији везани за Стандарде 5 и 9 и упутила је установи Акт упозорења.
После достављања документације о отклањању уочених недостатака из Акта упозорења, Комисија за акредитацију и проверу квалитета је установила да је установа УНИВЕРЗИТЕТ „УНИОН-НИКОЛА ТЕСЛА“-ФАКУЛТЕТ ЗА ДИПЛОМАТИЈУ И БЕЗБЕДНОСТ  отклонила поменуте недостатке из Акта упозорења и да испуњава прописане стандарде у погледу квалитета студијског програма мастер академске студије - ДИПЛОМАТИЈА И БЕЗБЕДНОСТ.
Квантитативни показатељи о програму су: 
1.  Број наставника на студијском програму 16
(12 с пуним радним временом, 4 по уговору)
      Број сарадника 0 
2. Трајање програма 2 године
3. Број ЕСПБ бодова 120
4. Број студената за упис у прву годину  50
5. Укупно часова предавања недељно  29.50
6. Укупно часова вежби недељно  22
7. Просечно оптерећење наставника 3
8. Просечно оптерећење сарадника 0
9. Наставници ангажовани с пуним радним временом држе 72.92% наставе
10. Проценат изборности 29.17%
11. Простор 1500 м2
12. Библиотечке јединице 129

Студијски програм садржи све законом предвиђене елементе. Одбраном завршног рада студент стиче 120 ЕСПБ бодова. Програм је прихваћен 7.2.2014. године од стране Наставно научног већа, а 31.3.2014. године од стране Сената Универзитета Унион-Никола Тесла. Програм припада пољу друштвено-хуманистичких наука и области политичке науке. Стручни назив који се стиче савладавањем студијског програма је мастер политиколог, а у додатку дипломе се може додати ближа одредница - за дипломатију и безбедност. 

Компетенције које чине исход учења на основним студијама, и способности које студенти добијају после завршетка студија дипломатије и безбедности на мастер нивоу омогућавају дипломираним студентима да дају актуелну критичку анализу задатог проблема и ефикасно донесу најцелисходније одлуке, које воде ка оптималној солуцији у добу које карактерише мултилатерална дипломатија, глобализација, посебне карактеристике процеса међународних интеграција и безбедност у националном и интегралном процесу. 

Сврха је јасно и недвосмислено формулисана и у складу је са основним задацима и циљевима установе, а представљна је кроз оспособљавање студената за успешно суочавање са изазовима новог доба и умањивањем нејасноћа  садашњег и будућег окружења, које ће они, захваљујући квалитету стечених стручних знања и неопходних вештина, укључујући и служење страним језицима, сматрати својим природним окружењем, у коме ће успешно радити на задацима из домена дипломатије и безбедности.

Циљеви су јасно формулисани и наведени и у складу су са задацима установе и укључују стицање компетенција и вештина.

      Студијски програм обезбеђује стицање компетенција за препознатљиве професије и занимања посебно она која се остварују кроз рад у државној администрацији. Свршетком студијског програма студенти су оспособљени да критички анализирају задате проблеме из области дипломатије и безбедности и ефикасно доносе најцелисходније одлуке. 
      Захваљујући интензивном програму похађања, праћења наставе и самосталног креативног рада, уз значајну наглашеност припреме самосталних задатака, студенти стичу опште и предметно специфичне способности. Менторски рад и рад са мањим групама омогућава снажан индивидуалан приступ и већу посвећеност савладавању програма.

      Структуралан приказ курикулума даје јасан распоред предмета по семестрима, припадајућем фонду часова предавања, вежби и додатне наставе уз наведен обавезан или изборан статус предмета. Сваки предмет дефинисан је припадајућим бројем ЕСПБ бодова. Предмети су шифровани по јединственом критеријуму. 
      Курикулум је табеларно приказан на прописан начин и садржи све потребне податке који су истовремено дефинисани и кроз циљеве и очекиване исходе. Услови под којима студенти могу похађати наставу из одређеног предмета јасно су назначени. Такође силабуси предмета садрже препоручену литературу са методама извођења наставе и начинима провере знања.
      Проценат изборности на студијском програму износи 29.17, што је нешто испод минимума препорученог стандардом. Број часова активне наставе недељно на обе године студија износи 20, што је у складу са законским минимумом.

      Програм је целовит и заокружује у једну образовну целину на свеобухватан начин виша стручна сазнања из дипломатије и безбедности и усклађен је програмима сличних факултета са простора Европске уније.
      Установа поред овог студијског програма има још два студијска програма. Студијски програм другог степена: мастер академске студије – Корпоративна безбедност и студијски програм првог степена: основне академске студије - Дипломатија и безбедност. Међусобна повезаност и усклађеност студијских програма на установи је постигнута.

      Упис од 50 студената на овај студијски програм врши се у потпуности у складу са расположивим могућностима установе. Провера способности студената који се уписују на мастер студије не врши се кроз тестирања њихових способности и знања,  што није противно прописима. Кроз достављену уписну документацију врши се процена истих.

      Полагањем испита студенти стичу одређен број ЕСПБ бодова за одређени испит. Сваки предмет по достављеним силабусима има утврђен број ЕСПБ, према оптерећењу студената и према јединственој методологији. Успешност студената се врши континуираним праћењем рада. Студенти су у обавези да присуствују и активно учествују у свим видовима наставног процеса. Испуњавањем предиспитних обавеза добија се 40 поена. На завршном испиту се добија 60 поена по предмету. Сви предмети у силабусима садрже тачно дефинисано колико који сегмент испита носи поена, из чега се изводи коначна оцена за сваки испит.

      Број од 16 наставника, од којих 12 с пуним радним временом а 4 ангажована по уговору, довољан је да покрије укупан број часова наставе на овом студијском програму. Просечно недељно оптерећење наставника на студијском програму износи 3 часа. Максимално просечно недељно оптерећење по наставнику на студијском програму износи 8,50, а минимално 0,50 часова. Наставници ангажовани са пуним радним временом изводе  72,92% часова предавања. На програму нема ангажованих сарадника.
      Сви наставници имају звања предвиђена законом и изабрани су од стране  Сената Универзитета „Унион-Никола Тесла“. Квалификације наставног особља у књизи наставника нису у свим случајевима адекватно документоване. Репрезентативне референце у књизи наставника представљају објављене радове у научним и стручним часописима са прецизним библиографским подацима, као и објављене књиге, са именом издавача и местом и годином објављивања. Препоручује се факултету да уреди књигу наставника у складу са наведеним упутством и да је начини доступном студентима и јавности објављивањем на сајту.
      Величина група за предавања и вежбе је усклађена са Допуном стандарда за акредитацију студијских програма у оквиру поља друштвено-хуманистичких наука.

      Установа поседује одговарајући простор и опрему за извођење образовног процеса на овом студијском програму. Факултет за дипломатију и безбендост поседује 1500 м2 наменског простора, одговарајућу електричну инсталацију са мрежом од око 300 прикључака, рачунарску мрежу са довољним бројем прикључака везаних на Интернет, учионички простор са преко 600 седишта, савремену рачунарску лабораторију, библиотеку са читаоницом и мултимедијални вишенаменски амфитеатар са близу 300 расположивих места. Радни простор у коме се изводи студијски програм мастер академских студија Дипломатија и безбедност је већи од тражених стандарда.
      У установи постоји је обезбеђена техничка опрема са свим средствима потребним за савремено извођење наставе. Списак релевантних библиотечких јединица  садржи 129 наслова. На установи постоји највећи део уџбеника потребних за извођење наставе на овом студијском програму.

      На овом студијском програму редовно се прати квалитет студијског програма кроз периодичну спољашњу и унутрашњу проверу и у складу са потребама наставног процеса предузимају се мере за унапређење квалитета у погледу курикулума, наставе, наставног особља, оцењивања студената, уџбеника и литературе. Методе за утврђивање учешћа студената у свим деловима процеса наставе и контроле квалитета њеног извођења су дефинисани и коректно уређени.

Kомисија за акредитацију и проверу квалитета, утврдила је да високошколска установа УНИВЕРЗИТЕТ "УНИОН-НИКОЛА ТЕСЛА"-ФАКУЛТЕТ ЗА ДИПЛОМАТИЈУ И БЕЗБЕДНОСТ  за студијски програм МАС - ДИПЛОМАТИЈА И БЕЗБЕДНОСТ  у оквиру поља друштвено-хуманистичких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма.
 
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

[bookmark: OLE_LINK14][bookmark: OLE_LINK15][bookmark: _GoBack][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ „УНИОН-НИКОЛА ТЕСЛА“-ФАКУЛТЕТ ЗА ДИПЛОМАТИЈУ И БЕЗБЕДНОСТ са седиштем Травничка 2, БЕОГРАД, ПИБ: 104408263, Матични број: 17645609, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08), за акредитацију студијског програма  МАС - ДИПЛОМАТИЈА И БЕЗБЕДНОСТ у оквиру поља друштвено-хуманистичких наука и то за 50 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

